 Gọọmenti steeti Anambra amàlitela ọrụ okporo ụzọ ọzọ nỤmụdim Nnewi, dị nokpuru ọchịchị Nnewi North. Ya bụ ọrụ ngo bụ nke a malitere nokporo ụzọ ahụ siri na mpaghara ụzọ Innoson dị nUru wee gaa Ụmụdim Nnewi, ma bụrụkwa nke dị kilomita atọ.  Nokwu ya dịka ọ na-agbape ya bụ ọrụ ngo, aka na-achị steeti ahụ bụ gọvanọ Willie Obianọ, nke onye nọchitere anya ya bụ osote ya, bụ dọkịta Nkem Okeke mere ka amara na nke ahụ so notu nime ịgba mbọ nke ọchịchị nọ ugbu a na steeti ahụ iji kwàlite mmepe obodo na ezi ọnọdụ obibi ndụ ụmụafọ steeti ahụ, ma mekwa ka ihe dịrị ha mfe. O sị na nke ahụ bụ nke a ga-emekwa ka ọ gazuo obodo niile dị na ya bụ steeti, kwuputa ezi njikere gọọmenti dị ninye ụmụafọ steeti ahụ ezi ọchịchị, ma kpọkuzie ha ka ha jisie ike ninye ya bụ gọọmenti nkwàdo iji wee gaa nihu nezi ọrụ dị iche iche ahụ o ji naka na steeti ahụ.Na mbụ nozi nnọọ ya, otu onye sitere na mpaghara ahụ e ji okwu ya agba izu, bụ maazị Gabriel Chukwuma, onye nabàtara ndị ahụ tòrò gọvanọ Obianọ maka ezi ịgba mbọ ya nakwa ọrụ ọma dị iche iche o ji naka na Nnewi ahụ na nọtụtụ ebe ndị ọzọ na steeti ahụ, ma kwekwazie ya nkwa na ndị Nnewi ga-aga nihu ninye ọchịchị ya nkwàdo zuru oke.Nakụkụ nke ya, onye ya bụ ọrụ ngo dị naka, bụ maazị Bobby Okwuosa kwuru na a ga-arụ ya bụ ọrụ nogoogo dị elu, ma mekwa ka a mara na a ga-arụchapụ ụzọ ahụ nime ọnwa atọ na-abịa abịa, dịka nkwekọrịta ha na gọọmenti siri dị, ọbụnadị dịka o kwuru na gọọmenti enyela ya ego iji bukọta ngwongwo ya nihu ọrụ ma malite ọrụ ozigbo ozigbo. 